OnePlus Open bliver en pebret sag

Normalt er OnePlus kendt for at levere forholdsvis billige telefoner med god hardware. Den tradition har de tænkt sig at bryde, når det nye foldbare flagskib OnePlus Open sendes på gaden. I hvert fald hvis man skal tro tyske WinFuture, der har fået nys om prisen.

De hævder, at telefonen lanceres den 19. oktober, altså om præcis en uge. Prisen i USA bliver på 1.700 dollars, hvilket direkte omsat til kroner – uden moms og afgifter – bliver knapt 12.000 kroner. Inklusive moms bliver den danske pris altså på knapt 15.000 kroner.

Tidligere har gætterierne gået på en pris på under 10.000 kroner. Da konkurrenten Samsung Galaxy Z Fold5 kom på markedet, var det til en pris på 14.799 kroner.

OnePlus Open (kilde: WinFuture).

Ifølge WinFuture vil OnePlus Open være bestykket med en Qualcomm Snapdragon 8 Gen 2 chip. Den ydre skærm vil være på 6,31 tommer, mens den udfoldede skærm vil være på 7,8 tommer. Begge skærme vil være OLED 120Hz.

Mobilen får muligvis også to 48 megapixel kameraer, hvoraf den ene er en ultravidvinkel, og et 64 megapixel telefoto-kamera. Dertil et 32 megapixel selfiekamera samt et 20 megapixel kamera på indersiden.

Der går også rygter om, at den er udstyret med et 4.800 mAh stort batteri, der vil kunne lynoplades med op til 67 watt.

Sammen med Motorola er Samsung i skrivende stund de eneste mobilproducenter, der har lanceret foldbare telefoner herhjemme. Google har også en, men den er ikke officielt på markedet herhjemme.

Læs mere: Samsung Galaxy Z Flip5 anmeldelse.

OnePlus Open bliver en pebret sag